  Анжелика Тихонова корреспондент 22-тӥ оштолэзе Кизнер ёросысь Кармыж гуртысь школаын Удмуртиысь калыкез дышетонъя азьвыл министрлы, элькун кивалтэтлэн тӧроезлэн воштӥсезлы, Удмуртиысь калыкез дышетон удысысь сӥё-дано ужасьлы Антонина Лисиналы буре ваён пул усьтӥзы. Со сярысь ивортодэтъя «Удмуртия» агентстволэн корреспондентэзлы «Удмурт Кенеш» огазеяськонлэн Кизнер ёросысь ёзэтэныз кивалтӥсь Вера Савельева вераз. Ужрадэ Кизнер ёросэн кивалтӥсьёс, Ижкарысь куноос, Кармыж, Макан-Пельга гурт калыкъёс, дышетӥсьёс но дышетскисьёс пыриськизы. Вера Савельева та буре ваён пулэз усьтонлэн туж бадӟым кулэлыкез шуыса пусйиз. Со сыӵе нылкышно, туж данъяськымон нылкышно. Кизнер ёросын гинэ ӧвӧл, вань удмурт калыклэн. Со туж трос лэсьтэмын удмурт калык понна, Кизнер ёрос понна гинэ ӧвӧл, вань удмурт калык понна Вера Савельева, «Удмурт Кенеш» огазеяськонлэн Кизнер ёросысь ёзэтэныз кивалтӥсьСолэн кылъёсызъя, Антонина Лисина трос гинэ йӧскалык ужпумъёс бордын тыршиз. Ӵапак со йӧскалык школаос кылдытон ласянь бадӟым уж нуиз, со ик удмурт кылъя но литературая дышетӥсьёс уждунзы борды ватсаса 15 процент мед басьтозы на шуыса кичӧлтонэн потӥз. Та дыре Кизнер ёросысь шаертодонъя музейын, Антонина Лисина вордӥськем дырысен 75 ар тырмонлы сӥзьыса, адӟытон ужа. Музейын ужасьёс вань кунооссэс дано улосчиенызы но одно ик тодмато. Вераны тыршиськом, кин со Антонина Михайловна Лисина, тодматыны тыршиськом, мед тодозы Кизнерын сыӵе дано нылкышно вордӥськиз но, будӥз но, ужаз но шуыса Вера Савельева, «Удмурт Кенеш» огазеяськонлэн Кизнер ёросысь ёзэтэныз кивалтӥсь Антонина Михайловна Лисина 1946-тӥ арын Кизнер ёросысь Макан-Пельга гуртын вордӥськиз. Англи кылъя дышетӥсь, школалэн директорез, Ижкарысь кар исполкомлэн тӧроезлэн воштӥсез, УАССР-ысь калыкез дышетонъя министр, Удмуртиысь кивалтэтлэн тӧроезлэн мер ужъёсъя воштӥсез луыса ужаз. «За заслуги перед Отечеством» орденлэн II степенё медаленыз пусъемын. Улонысь 2007-тӥ арын кошкиз Тодэ вайытом, удмуртлыкез азинтон бордын тыршем, тодос удысэз азинтэм муртъёслы буре ваён пулъёс шуккон сярысь кичӧлтонэн «Удмурт Кенеш» огазеяськон потӥз. Озьы, буре ваён пулъёс 10 нимо-дано удмуртъёслы усьтыны чакламын. Кемалась ик ӧвӧл, Константин Яковлевлы буре ваён пул шуккизы. Тегъёс: Мерлык Кизнер Удмуртия УдмуртКенеш удмуртъёс буреваён  